ลือหึ่ง! โรงไฟฟ้า PSTC ระเบิด ขาใหญ่สบโอกาส“Short Against Port” ฟาก PP 3 รายแรกยังถือแน่น
ลือหึ่ง! โรงไฟฟ้า PSTC ระเบิด ขาใหญ่สบโอกาส “Short Against Port” ฟาก PP 3 รายแรกยังถือแน่น ล่าสุด ณ เวลา 15.16 น. อยู่ที่ 0.80 บาท ลบ 0.15 บาท หรือ 15.79% สูงสุดที่ 0.97 บาท ต่ำสุดที่ 0.67 บาท ด้วยมูลค่าซื้อขาย 599.15 ล้านบาท
19 ม.ค. 2561

ผู้สื่อข่าวรายงานว่า ราคาหุ้นบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ล่าสุด ณ เวลา 15.16 น. อยู่ที่ 0.80 บาท ลบ 0.15 บาท หรือ 15.79% สูงสุดที่ 0.97 บาท ต่ำสุดที่ 0.67 บาท ด้วยมูลค่าซื้อขาย 599.15 ล้านบาท

โดยในช่วงบ่ายของวันนี้ (19 ม.ค.2561) มีกระแสข่าวลือออกมาว่า เกิดเหตุระเบิดขึ้นที่โรงไฟฟ้า และท่อส่งน้ำมันของ PSTC
ทั้งนี้เป็นที่น่าสังเกตว่า ภายหลังจากมีประเด็นดังกล่าวราคาหุ้นได้มีการปรับตัวลดลงอย่างหนักจนไปแตะระดับต่ำสุดระหว่างวัน (Floor) ที่ 0.67 บาท ส่งผลให้มีการคาดการณ์ว่า อาจเป็นการขายหุ้นล็อตใหญ่ของนักลงทุนรายใหญ่ที่สบโอกาสในการขายทำกำไรหุ้น PSTC ออกมา (Short Against Port) ภายหลังจากมีประเด็นลบเพื่อทำกำไรหลังจากราคาหุ้นก่อนหน้านี้ปรับตัวขึ้นอย่างต่อเนื่อง
อย่างไรก็ตามจากการตรวจสอบข้อมูลของ “ข่าวหุ้นธุรกิจออนไลน์” พบว่า เบื้องต้นผู้ถือหุ้นใหญ่ 3 รายที่ได้รับการจัดสรรหุ้นเพิ่มทุน PP ทั้ง 2 รอบ นั้น ไม่ได้มีการขายหุ้น PSTC ออกมาแต่อย่างใด
สำหรับบุคคลที่ได้รับการจัดสรรหุ้น PP ทั้ง 2 รอบ 3 รายแรกมีรายชื่อดังนี้
1.นายเฉลิมชัย มหากิจศิริ จำนวนหุ้นที่ได้รับรวมทั้ง 2 รอบ 600 ล้านหุ้น
2.นายจักรกฤช จารุจินดา จำนวนหุ้นที่ได้รับรวมทั้ง 2 รอบ 250 ล้านหุ้น
3.นางสุกัญญา วนิชจักรวงศ์ จำนวนหุ้นที่ได้รับรวมทั้ง 2 รอบ 230 ล้านหุ้น
อย่างไรก็ตาม หากมีความคืบหน้าเกี่ยวกับประเด็นดังกล่าวเพิ่มเติม “ข่าวหุ้นธุรกิจออนไลน์” จะรายงานให้ทราบในครั้งต่อไป
 